TRITN ปรับโครงสร้างผู้ถือหุ้น-ธุรกิจ ยกเลิกแผนสว็อปหุ้นพันธมิตรใหม่
TRITN ปรับโครงสร้างผู้ถือหุ้น-ธุรกิจ ยกเลิกแผนสว็อปหุ้นพันธมิตรใหม่
28 ธ.ค. 2559

นายธรากร จันทร์เกิด เลขานุการ บริษัท บริษัท ไทรทัน โฮลดิ้ง จำกัด (มหาชน) หรือ TRITN เปิดเผยว่า ที่ประชุมคณะกรรมการบริษัท มีมติอนุมัติให้บริษัท และบมจ.สแพลช  (SPM) ซึ่งเป็นบริษัทย่อยเข้าทำรายการได้มาและจำหน่ายไปของบริษัทจดทะเบียน โดยการยกเลิกการร่วมทุนกับบริษัท พี่น้องกายสิทธิ์ จำกัด (MB) ด้วยวิธีการแลกเปลี่ยนหุ้นสามัญคืนให้แก่กัน (Share Swap) ระหว่างบริษัท กับบริษัท พี่น้องกายสิทธิ์ จำกัด
โดยมีเงื่อนไขว่าก่อนการแลกเปลี่ยนหุ้นสามัญ บริษัท มีเดีย อีเวนท์ ดีไซน์ จำกัด (MED) จะจ่ายเงินปันผลให้กับ TRITN จำนวน 35,000,000 บาท หรือคิดเป็นมูลค่าหุ้นละ 3,500 บาท
สืบเนื่องจากเมื่อวันที่ 13 สิงหาคม 2558 SPM (หรือ ชื่อเดิม คือ บมจ.ไลฟ์ มีเดีย กรุ๊ป) ได้ลงทุนซื้อหุ้นสามัญของ บริษัท สปิน เวิรค์ จำกัด (SPW) จาก บริษัท พี่น้องกายสิทธิ์ จำกัด, นายสฤษฏกุล แจ่มสมบูรณ์ ,นางสาวบุณยาพร แจ่มสมบูรณ์ และ นายธิษัณย์ ธนโรจน์ประดิษฐ์ รวมหุ้นสามัญที่ซื้อทั้งหมดจำนวน 51,000 หุ้น (มูลค่าที่ตราไว้หุ้นละ 100 บาท) หรือคิดเป็นร้อยละ 51 ของทุนจดทะเบียน โดยคิดเป็นมูลค่าการซื้อขายทั้งสิ้นจำนวน 68,000,000 บาท ซึ่ง SPM ได้ชำระค่าหุ้นสามัญของ SPW เป็น 2 วิธี คือ วิธีแรกชำระเป็นเงินสด จำนวน 24,000,000 บาท และวิธีที่สองชำระเป็นหุ้นสามัญเพิ่มทุนของ SPM จำนวน 44,000,000 หุ้น มูลค่าที่ตราไว้หุ้นละ 1 บาท
เมื่อวันที่ 7 กันยายน 2558 SPM ได้ลงทุนซื้อหุ้นสามัญของ MED จาก นายสฤษฏกุล แจ่มสมบูรณ์, นางสาวบุณยาพร แจ่มสมบูรณ์ และนายธิษัณย์ ธนโรจน์ประดิษฐ์ รวมหุ้นสามัญทั้งหมด จำนวน 10,000 หุ้น มูลค่าที่ตราไว้หุ้นละ 100 บาท หรือคิดเป็นร้อยละ 100 ของทุนจดทะเบียน โดยคิดเป็นมูลค่าการซื้อขายจำนวน 1,000,000 บาท ซึ่ง SPM ได้ชำระค่าหุ้นสามัญของ MED ด้วยเงินสด จำนวน 1,000,000 บาท
การที่ TRITN ยกเลิกการร่วมทุนกับ MB เนื่องจากการบริหารงานของกลุ่มผู้บริหารของ SPM และกลุ่มผู้บริหารของ MB มีแนวทางการบริหารงานที่ไม่ได้เป็นไปในทิศทางเดียวกัน การเข้าทำรายการได้มาและจำหน่ายไปซึ่งทรัพย์สินดังกล่าวข้างต้น จะมีวิธีการและขั้นตอน ดังต่อไปนี้
ขั้นตอนที่ 1 TRITN จะดำเนินการรับโอนหุ้นของ SPW จานวน 51,000 หุ้น หรือคิดเป็นร้อยละ 51 ของทุนจดทะเบียน มูลค่าหุ้นที่ตราไว้หุ้นละ 100 บาท และรับโอนหุ้นของ MED จำนวน 10,000 หุ้น หรือคิดเป็นร้อยละ 100 ของทุนจดทะเบียน มูลค่าที่ตราไว้หุ้นละ 100 บาท จาก SPM โดยจะชำระค่าหุ้นสามัญของทั้ง SPW กับของ MED มีมูลค่ารวมตามมูลค่ายุติธรรม (Fair Value) คิดเป็นเงิน จำนวน 74,000,000 บาท
ขั้นตอนที่ 2 MED จะดำเนินการจ่ายเงินปันผล จำนวน 35,000,000 บาท หรือคิดการจ่ายเงินปันผลที่ 3,500 บาทต่อหุ้น ให้กับ TRITN ตามเงื่อนไขที่ตกลง ก่อนที่ TRITN จะดำเนินการแลกเปลี่ยนหุ้นสามัญต่อไป
ขั้นตอนที่ 3 TRITN จะดำเนินการนำหุ้นสามัญของ SPW จำนวน 51,000 หุ้น หรือคิดเป็นร้อยละ 51 ของทุนจดทะเบียน มูลค่าหุ้นที่ตราไว้หุ้นละ 100 บาท และ หุ้นสามัญ MED จำนวน 10,000 หุ้น หรือคิดเป็นร้อยละ 100 ของทุนจดทะเบียน มูลค่าหุ้นละ 100 บาท ซึ่งมีมูลค่ารวมตามมูลค่ายุติธรรม (Fair Value) จำนวน 74,000,000 บาท แลกเปลี่ยนกับหุ้นสามัญของ SPM จำนวน 44,000,000 หุ้น มูลค่าหุ้นที่ตราไว้หุ้นละ 1 บาท หรือคิดเป็นร้อยละ 24 ของทุนจดทะเบียน ซึ่งมีมูลค่ารวมตามมูลค่ายุติธรรม (Fair Value) คิดเป็นเงิน จำนวน 74,000,000 บาท ซึ่งเป็นกรรมสิทธิ์ของ MB
ทั้งนี้ ภายหลังจากการดำเนินการตามขั้นตอนทั้ง 3 ขั้นตอน ดังกล่าวข้างต้น โครงสร้างการถือหุ้น SPM, SPW และ MED มีรายละเอียดดังต่อไปนี้
1.SPM มีทุนจดทะเบียน จำนวน 180,000,000 บาท แบ่งออกเป็นหุ้นสามัญ จำนวน 180,000,000 หุ้น มูลค่าที่ตราไว้หุ้นละ 1 บาท โดยมี TRITN กรรมการ และพนักงาน ถือหุ้นสามัญรวม จำนวน 180,000,000 หุ้น
2.SPW มีทุนจดทะเบียน จำนวน 10,000,000 บาท แบ่งออกเป็นหุ้นสามัญ จำนวน 100,000 หุ้น มูลค่าที่ตราไว้หุ้นละ 100 บาท โดยมีผู้ถือหุ้น 3 กลุ่ม ดังนี้
กลุ่ม 1 คือ MB ถือหุ้นจำนวน 51,000 หุ้น
กลุ่ม 2 คือ นายสฤษฏกุล แจ่มสมบูรณ์ ถือหุ้นจำนวน 2,250 หุ้น
กลุ่ม 3 คือ ผู้ถือหุ้นอื่น ถือหุ้นจำนวน 46,750 หุ้น
3. MED มีทุนจดทะเบียน จำนวน 1,000,000 บาท แบ่งออกเป็นหุ้นสามัญ จำนวน 10,000 หุ้น มูลค่าที่ตราไว้หุ้นละ 100 บาท โดยมี MB, กรรมการ และพนักงาน ถือหุ้นรวม จำนวน 10,000 หุ้น
การเข้าทำรายการในครั้งนี้เป็นการเปลี่ยนแปลงโครงสร้างการถือหุ้นและการทำธุรกิจให้สอดคล้องกับแนวทางการทำธุรกิจหลักของ TRITN ซึ่งจะส่งผลดีต่อผลประกอบการในอนาคตของกลุ่ม TRITN